
Felületi plazmonok időbontott ellipszometriai vizsgálata

Kulcsszavak: felületi plazmon; femtoszekundumos lézer; pumpa-próba mérési elv; ellipszomteria
A fizika jelenkori kutatási területei között kitüntetett helyet foglal el a felületi plazmon polaritonok kutatása. A felületi plazmonok elősegíthetik az optoelektronikai eszközök fejlesztését és jelentős szerepet játszanak a felületi spektroszkópiai módszerek érzékenyebbé tételében.
Dolgozatomban azt mutatom be, hogy miként tudtam egy diffrakciós ráccsal ellátott aranymintán plazmonokat vizsgálni pumpa-próba módszerrel. Ehhez az ELI-ALPS kutatóintézetben működő, Ultragyors Nanotudomány kutatócsoport által épített ultragyors ellipszométert használtam. A mérések alapelve az, hogy egy kettéosztott lézernyaláb egyik részével plazmonhullámokat gerjesztünk a minta felületén kialakított rács segítségével. A nyaláb másik feléből különböző optikai elemekkel ismert polarizációjú fényt hozunk létre. Ezzel a rács környezetének reflexiós tulajdonságát vizsgáltuk femtoszekundumos időbeli felbontással. Ehhez a visszavert fényt egy spektrométerbe vezettük, és a spektrum változásaiból vontunk le következtetéseket.
Dolgozatomban bemutatom az ellipszometria alapjait, kitérek a plazmonok elméleti tárgyalására, részletesen bemutatom a berendezést, illetve a mérések menetét is. Méréseimből következtetéseket vonok le a plazmon terjedési sebességét és a lecsengési idejét illetően, valamint meghatározom azt a térbeli tartományt, ahol a plazmonterjedés az arany optikai tulajdonságait befolyásolja.



